ΨΗΦΙΣΜΑ(1)

για τις διαπραγματεύσεις "γύρος της χιλιετίας" του ΠΟΕ

H Συνέλευση 'Ισης Εκπροσώπησης ΑΚΕ-ΕΕ,

- συνελθούσα στο Στρασβούργο (Γαλλία) από τις 29 Μαρτίου έως την 1η Απριλίου 1999,

- έχοντας υπόψη τις αποκαλούμενες συμφωνίες του Μαρακές,

- έχοντας υπόψη τα διάφορα ψηφίσματά της τα σχετικά με τη λειτουργία του ΠΟΕ,

- έχοντας υπόψη τα διάφορα ψηφίσματά της τα σχετικά με τις εμπορικές διαφορές όσον αφορά την ΚΟΑ της μπανάνας,

A. έχοντας επίγνωση ότι το κόστος και τα οφέλη από την απελευθέρωση των πολυμερών εμπορικών συναλλαγών, στην οποία οδήγησε ο γύρος διαπραγματεύσεων της Ουρουγουάης, κατανεμήθηκαν άνισα μεταξύ των βιομηχανικών χωρών και των αναπτυσσόμενων χωρών, και ότι πρέπει να αποκατασταθεί η ισορροπία υπέρ των αναπτυσσόμενων χωρών,

B. αναγνωρίζοντας, όσον αφορά το θέμα αυτό, την ιδιαίτερη κατάσταση των μικρών κρατών τα οποία, εξαιτίας του περιορισμένου μεγέθους τους, αντιμετωπίζουν σοβαρά μειονεκτήματα όπως η υπερβολική έκθεση σε εξωτερικούς παράγοντες και κινδύνους που διαφεύγουν από τον έλεγχο τους, η σημαντική διακύμανση όσον αφορά τις εμπορικές συναλλαγές εξαιτίας της περιορμένης βάσης των εξαγωγικών τους προϊόντων και των περιορισμένων δυνατοτήτων διαφοροποίησης,

Γ. υπενθυμίζοντας ότι η οργάνωση ενός ισόρροπου παγκόσμιου εμπορίου το οποίο θα επιτρέπει σε όλα τα μέρη του πλανήτη να αναπτυχθούν αρμονικά, θα πρέπει να αποτελεί το βασικό στόχο του Παγκόσμιου Οργανισμού Εμπορίου,

Δ. λαμβάνοντας υπόψη ότι πρόκειται για ένα από τα θέματα ενδιαφέροντος στο πλαίσιο των υπό εξέλιξη διαπραγματεύσεων ΕΕ-ΑΚΕ που αφορούν την ενδεχόμενη δημιουργία περιφερειακών συμφωνιών εταιρικής σχέσης (REPA) με τις χώρες ΑΚΕ,

Ε. υπογραμμίζοντας ότι η Ευρωπαϊκή 'Ενωση και οι χώρες ΑΚΕ διαθέτουν κοινή αντίληψη για την ισόρροπη ανάπτυξη, η οποία θα σέβεται το περιβάλλον και ορισμένες κοινωνικές προδιαγραφές και στόχους,

ΣΤ. λαμβάνοντας υπόψη ότι πρόκειται να αρχίσει ένας νέος γύρος πολυμερών διαπραγματεύσεων τους προσεχείς μήνες,

Ζ. έχοντας επίγνωση του γεγονότος ότι ο αυξανόμενος εκβιομηχανισμός των αναπτυσσόμενων χωρών, που βασίζεται στη μεταποίηση γεωργικών προϊόντων, παρεμποδίζεται από λιγότερο αποδοτικά αλλά καλά προστατευόμενα προϊόντα με προέλευση την Ευρώπη,

Η. λαμβάνοντας υπόψη τον πολλαπλασιασμό των εμπορικών διαφορών μεταξύ Ευρωπαϊκής 'Ενωσης και Ηνωμένων Πολιτειών της Αμερικής και ιδίως τις διαφορές που σχετίζονται με τις εμπορικές προτιμήσεις που έχει παραχωρήσει η Ευρωπαϊκή 'Ενωση στα προϊόντα τα οποία εισάγονται από χώρες ΑΚΕ,

1. απευθύνει επίσημο αίτημα προς το Συμβούλιο, την Επιτροπή, τις κυβερνήσεις των χωρών μελών της Ευρωπαϊκής 'Ενωσης και των κρατών ΑΚΕ να καταβάλουν κάθε προσπάθεια ώστε οι διαπραγματεύσεις "γύρος της χιλιετίας" του ΠΟΕ να επιτρέψουν την αναγνώριση εκ μέρους του ΠΟΕ των προτιμησιακών συμφωνιών ως μέσου στήριξης για την ανάπτυξη,

2. υπογραμμίζει την ανάγκη ειδικής και διαφοροποιημένης μεταχείρισης υπέρ των μικρών κρατών, όσον αφορά τόσο την πρόσβαση στις χρηματοδοτικές διευκολύνσεις όσο και τις εμπορικές προτιμήσεις, λαμβάνοντας υπόψη τον ευάλωτο χαρακτήρα τους και την περιορισμένην δυνατότητά τους να αντισταθούν στις εξωτερικές απειλές και κινδύνους,

3. εκφράζει την υποστήριξή της - όπως και οι περισσότερες αναπτυσσόμενες χώρες συμπεριλαμβανομένης και της πλειοψηφίας των κρατών ΑΚΕ που είναι μέλη του ΠΟΕ - για τη διατήρηση, τη ενίσχυση και την εφαρμογή των διατάξεων S& D (Special and Differentiated) του ΠΟΕ, μεγάλος αριθμός των οποίων δεν έχει εφαρμοστεί εξαιτίας του μη υποχρεωτικού χαρακτήρα τους,

4. ζητά να διευρυνθούν οι διατάξεις S& D ώστε να καταστεί δυνατή η θετική διάκριση υπέρ των ευάλωτων οικονομιών που εξαρτώνται από μία μόνο παραγωγή, χάρη στον καθορισμό ενός δείκτη ο οποίος θα επιτρέπει να λαμβάνονται υπόψη τα μικρά νησιωτικά κράτη,

5. υπενθυμίζει την προσήλωση της Ευρωπαϊκής 'Ενωσης και των κρατών ΑΚΕ στις δεσμεύσεις που ελήφθησαν στο πλαίσιο των διαφόρων συμβάσεων του Λομέ,

6. υπογραμμίζει ότι δεν υπάρχει καμία νομική υπεροχή των δεσμεύσεων που υπέγραψε η ΕΕ στο πλαίσιο του ΠΟΕ έναντι των δεσμεύσεων που υπέγραψε στο πλαίσιο της Σύμβασης του Λομέ,

7. ζητά από την Επιτροπή και το Συμβούλιο να ενισχύσουν τη δομή παροχής τεχνικής βοήθειας και συμβουλών προς τα κράτη ΑΚΕ, ώστε να έχουν τη δυνατότητα πλήρους συμμετοχής στις διαπραγματεύσεις που θα αρχίσουν,

8. ζητά την αναθεώρηση των μηχανισμών του ΠΟΕ ώστε να καταστεί δυνατό να λαμβάνονται καλύτερα υπόψη τα συμφέροντα των αναπτυσσόμενων χωρών και, κυρίως, ο στόχος καταπολέμησης της φτώχειας,

9. καλεί τις χώρες μέλη του ΠΟΕ να μεριμνήσουν ώστε η ημερήσια διάταξη των νέων πολυμερών διαπραγματεύσεων, που θα εγκριθεί κατά την 3η υπουργική σύνοδο του ΠΟΕ (τέλος 1999), να αντανακλά σαφώς τον απώτερο στόχο των διαπραγματεύσεων, που είναι η επίτευξη μίας βιώσιμης ανάπτυξης προς όφελος όλων,

10. υποστηρίζει την ιδέα μετατροπής των μέτρων σχετικά με την ειδική και διαφοροποιημένη μεταχείριση σε νομικά δεσμευτικές διατάξεις, γεγονός το οποίο θα συμβάλει ώστε να διασφαλισθεί ότι οι αποφάσεις του διαιτητικού οργάνου θα λαμβάνουν περισσότερο υπόψη τις κοινωνικές και οικονομικές επιπτώσεις των αναπτυσσόμενων χωρών,

11. ζητά να λαμβάνεται υπόψη η συγκεκριμένη και ειδική κατάσταση κάθε τομέα τον οποίο αφορά το πρωτόκολλο και τα πρωτόκολλα να προσαρμόζονται ανά περίπτωση στις ανάγκες κάθε τομέα, στην προοπτική της επανεξέτασης των πρωτοκόλλων της Σύμβασης του Λομέ,

12. υπενθυμίζει επίσης ότι η διαδικασία που οδήγησε πολλές ευρωπαϊκές χώρες στο σημερινό επίπεδο ανάπτυξής τους περιελάμβανε φάσεις σχετικής προστασίας και ότι οι αναπτυσσόμενες σήμερα χώρες θα πρέπει να έχουν τη δυνατότητα να επωφεληθούν, ενδεχομένως από μία ειδική μεταχείριση,

13. ζητά οι μελλοντικοί διαπραγματευτές από χώρες ΑΚΕ και από την Ευρώπη να καταρτίσουν μία κοινή στρατηγική προκειμένου να προωθήσουν την αναγνώριση εκ μέρους του ΠΟΕ της νομιμοποίησης των υγειονομικών, περιβαλλοντικών και κοινωνικών κανόνων, τους οποίους ο ΠΟΕ έχει την τάση να θεωρεί ως εμπόδια για το παγκόσμιο εμπόριο,

14. εκφράζει τη λύπη της για τη μονομερή στάση την οποία επιδεικνύουν σήμερα οι Ηνωμένες Πολιτείες στη διαχείριση των εμπορικών διαφορών και ζητά από τον ΠΟΕ να ενισχύσει τους μηχανισμούς κυρώσεων που εφαρμόζονται εναντίον των χωρών που καταφεύγουν σε μέτρα αυτού του είδους,

15. εκφράζει ιδιαιτέρως τη λύπη της για την αμερικανική στάση στο πλαίσιο της διαφοράς για την ΚΟΑ της μπανάνας,

16. αναθέτει στους Συμπροέδρούς της να διαβιβάσουν το παρόν ψήφισμα στην Επιτροπή, το Συμβούλιο Υπουργών ΑΚΕ-ΕΕ, στη Γενική Γραμματεία του ΠΟΕ.

(1) Εγκρίθηκε από τη Συνέλευση 'Ισης Εκπροσώπησης ΑΚΕ-ΕΕ την 1η Απριλίου 1999 στο Στρασβούργο (Γαλλία).